Petras Bagdonavičius

Petras Bagdonavičius (g. 1940 m. balandžio 2 d. Degučiuose, Zarasų raj.) – vargonininkas, choro dirigentas, pedagogas.

 Biografija 

Baigė Baltriškių septynmetę mokyklą, pirmąsias muzikos žinias gavo iš brolio Mečislovo – Baltriškių vargonininko, paskui vargonuoti mokėsi pas Vajasiškio vargonininką Juozą Dugną. Pramokęs vargonuoti, savarankiškai pradėjo vargonininkauti Baltriškių ir Antalieptės parapijose, vėliau Jūžintuose (Rokiškio r.), o 1955–1960 m. vargonininkavo Skudutiškyje (Molėtų r.). 1956–1960 m. neakivaizdiniu būdu choro dirigavimo mokėsi Vilniaus J. Tallat-Kelpšos muzikos technikume (dėst. V. Cetkauskas), o 1962–1968 m. choro dirigavimo studijas neakivaizdiniu būdu tęsė Lietuvos valstybinėje konservatorijoje (dėst. L. Abariaus klasė).

1960–1964 m. mokytojavo Alytaus vaikų muzikos mokykloje, vadovavo Politechnikumo ir Autotransporto įmonės chorams, dėstė metiniuose chorvedžių kursuose. 1964–1975 m. Lietuvos valstybinio radijo ir televizijos mišriojo choro artistas. Vadovavo Vilniaus elektromechanikos technikumo mišriajam chorui (1965–1969 m.), Vilniaus pedagoginės mokyklos merginų kameriniam chorui (1975–1977 m.). Merginos (40 dalyvių) Vilniaus miesto ir respublikinėse apžiūrose pelnė pirmųjų ir kitų prizinių vietų, nemažai koncertavo, padarė įrašų radijui. Koncertų programose buvo J. S. Bacho, G. Palestrinos, G. Pergolesi, D. Šostakovičiaus ir kitų kompozitorių kūrinių.

Nuo 1977 m. Vilniaus lengvosios pramonės technikumo merginų choro vadovas (80-100 dalyvių). Merginos 1978 ir 1982 m. respublikinėse moksleivių chorų apžiūrose laimėjo antrąsias vietas, o 1981 m. Vilniaus miesto apžiūroje – pirmąją. Chorą parengė 1978 ir 1983 m. respublikiniams moterų ir vyrų chorų sąskrydžiams Šiauliuose, 1980, 1985 ir 1987 m. respublikinėms dainų šventėms, konkursuose pelnė prizinių vietų.

1969–1985 m. Lietuvos mokslų akademijos mišriojo choro chormeisteris, nuo 1979 m. Vilniaus rajono mokytojų mišriojo choro vadovas. Kolektyvą parengė 1980 ir 1985 m. respublikinėms dainų šventėms, 1990 m. Lietuvos tautinei dainų šventei, 1994 m. I Pasaulio lietuvių dainų šventei ir 1998 m. II Pasaulio lietuvių dainų šventei Vilniuje. Choras konkursuose pelnė pirmųjų ir kitų prizinių vietų, koncertų surengė Vilniaus ir Trakų rajonuose, dainavo Kaune ir Vilniuje, taip pat Vokietijoje, Lenkijoje, Estijoje ir Baltarusijoje.

P. Bagdonavičius 1975–1980 m. Vilniaus pedagoginės ir Vilniaus kultūros mokyklos dėstytojas, nuo 1980 m. rudens Vilniaus J. Tallat-Kelpšos aukštesniosios muzikos mokyklos (konservatorijos) choro dirigavimo ir kitų disciplinų dėstytojas, kurį laiką direktoriaus pavaduotojas mokyklinei praktikai, iki 1990 m. vadovavo merginų chorui (40 dalyvių). Merginas parengė 1985 ir 1987 m. respublikinėms dainų šventėms bei 1990 m. Lietuvos tautinei dainų šventei. Choras konkursuose laimėjo prizinių vietų, padarė įrašų radijui ir televizijai, gražiai pasirodė chorų festivalyje „Jaunimo daina", koncertų surengė Vilniuje, Druskininkuose, Varėnoje ir Dauguose, talkino choro dirigavimo valstybinių egzaminų programoms. P. Bagdonavičius kurį laiką vadovavo ir neakivaizdinio skyriaus choro studijai. Parengė apie 50 jaunųjų choro dirigentų.

Kai tik buvo grąžinta (1989) tikintiesiems Vilniaus Arkikatedra, P. Bagdonavičius joje pradėjo vargonininkauti. Suorganizavo du chorus: kamerinį, kurio branduolį sudarė muzikai profesionalai, ir pagrindinį, kuriame gieda tikintieji mėgėjai. Pastaruoju metu jis vadovauja Arkikatedros Bazilikos Mažajam chorui, kuris gieda vakarinėse pamaldose, kai kada pakeičia ir Didįjį Arkikatedros chorą.

P. Bagdonavičius buvo Alytaus rajono dainų švenčių dirigentas ir Vilniaus rajono dainų švenčių vyr. dirigentas. Yra Lietuvos liturginės ir bažnytinės muzikos komisijos narys, Vargonininkų draugijos Vilniaus arkivyskupijos skyriaus pirmininkas; parengė giesmynus „Giedokime visi“ (1993) ir „Teskamba giesmės" (1993).

 Šaltiniai 

Boleslovas Zubrickas. Pasaulio lietuvių chorvedžiai: enciklopedinis žinynas. Vilnius, 1999. 

Bagdonavičius, Petras
Bagdonavičius, Petras
Bagdonavičius, Petras